Suriyada terrorchilarga nisbatan amnistiya e'lon qilindi

Suriyada prezident tomonidan terrorchilarga nisbatan amnistiya e'lon qilindi. Bu haqda “SANA” xabar berdi.

Ma'lum qilinishicha, prezident Bashar al-Asad 2022 yil 30 aprelgacha sodir etilgan terroristik jinoyatlar uchun umumiy amnistiya to'g'risida farmon chiqargan (o'limga olib kelgan teraktlar bundan mustasno).
Qayd etilishicha, jabrlanuvchilar amnistiya qilinganlarni sudga berish huquqini saqlab qolgan. Yangi farmon milliy yarashuv yo'lidagi muhim qadam ekani ta'kidlangan. Ushbu chora qochqinlarni o'z vatanlariga qaytarish jarayonini osonlashtirish uchun mo'ljallangan.
Keltirilishicha, davlat rahbari bundan avvalroq, 25 yanvar kuni harbiy xizmatdan bo'yin tovlagan fuqarolarni umumiy amnistiya qilish to'g'risida farmon chiqargan.
Ma'lumot o'rnida, Suriyada 2011 yildan buyon fuqarolar urushi davom etmoqda, bu urushda bir qancha aksilhukumat terrorchi tashkilotlari muxolifat tomonida qatnashmoqda. Eng yiriklaridan biri bo'lgan “Islomiy front” Asad hukumatiga qarshi turish uchun tuzilgan. Uning tarkibiga bir necha guruhlar kiradi. Tashkilotning maqsadi — keyinchalik islom davlatini tuzish bilan Suriya ustidan nazorat o'rnatish.
Avvalroq Suriyada faoliyat olib boruvchi Inson huquqlari tarmog'i (SNHR) Bashar Asad rejimini qiynoqlar ostida 14 mingdan ortiq mahbusning o'limida aybladi va qamoqxonalaridagi jinoyatlarga aloqador har kimning jazolanishini talab qilgandi. Shuningdek, Suriyada jangarilar qurol va texnikalarni aholi punktlariga joylashtirayotgani ma'lum bo'lgandi.